Sakeman in Leeudoringstad doodgeskietArgieffoto (Foto: imgkid.com) Jan Lombaard (50), ŉ bekende sakeman van Leeudoringstad, is Dinsdagaand koeëlbloedig deur ŉ groep aanvallers in sy huis op dié Noordwes-dorpie doodgeskiet. Lombaard is die eienaar van ŉ vulstasie in die dorp en sy huis is sowat 50 m van sy onderneming af. Kapt. Aafje Botma, provinsiale polisiewoordvoerder, het Woensdag aan Maroela Media gesê Lombaard is nie by sy vulstasie oorval nie. “Tussen vyf of ses verdagtes het hom omstreeks 19:00 in sy huis oorval. Volgens ons inligting was hy en sy pa alleen in die huis tydens die voorval. Dit is nog nie duidelik hoe die groep verdagtes toegang tot die huis verkry het nie,” het Botma gesê. Volgens Bothma is Lombaard in sy huis doodgeskiet en sy pa, Henk, erg aangerand. Lombaard se pa, wie se ouderdom onbekend is, moes na ŉ hospitaal geneem word vir mediese behandeling. Na wat verneem word, is sy toestand stabiel. “Dit is nog nie duidelik of die verdagtes enigiets tydens die voorval geroof het nie en word verder ondersoek. Die ondersoekbeampte moet nog ŉ verklaring by die oorledene se pa afneem wanneer hy sterk genoeg is om dit te doen.” Die polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Die moontlikheid word ondersoek of sy moordenaars hom na bewering van sy vulstasie af agtervolg het.